BIJELJINA - Štićenica Staračkog doma "Zlatno doba" u Loparama čiji su inicijali B.G. (79) preminula je, pošto je pala na betonski plato, poslije pokušaja samoubistva vješanjem na balkonu te ustanove.

Nakon pucanja konopca, starica je pala preko balkonske ograde na betonski plato, gdje je doktor konstatovao smrt, saopšteno je iz Centra javne bezbjednosti Bijeljina.

Nakon tragedije koja se dogodila juče, uviđaj je izvršila policija iz Lopara. Dežurni tužilac je naložio da tijelo bude predato porodici, a Tužilaštvu dostavljen izvještaj o događaju.

Članovi Lovačkog udruženja "Igrišta" Vlasenica juče su prijavili da su, prethodnog dana u šumi zvanoj "Dugi do" pronašli tijelo četrdesetpetogodišnjeg muškarca iz Vlasenice, čiji su inicijali Z.N, koji je od kuće otišao u maju.

Vlasenička policija izvršila je uviđaj, a mrtvozornik se izjasnio da nema tragova nasilne smrti.

Na području Centra javne bezbjednosti Bijeljina u protekla 24 časa nije prijavljeno nijedno krivično djelo.

Javni red i mir narušen je u jednom slučaju, a evidentirano je sedam saobraćajnih nezgoda, od kojih dvije sa lakše povrijeđenim licima.